text: [{"text_idx": "#000010", "text": "Nagapakig-istorya Ka Bala sa Dios?"}, {"text_idx": "#000011", "text": "Pirme nga nagapakig-istorya sa isa kag isa ang mag-abyanay sing personal ukon paagi sa telepono, e-mail, video, ukon sulat tubtob posible. Gani, para mangin suod kita sa Dios kinahanglan man makig-istorya kita sa iya sing regular. Paano naton ini himuon?"}, {"text_idx": "#000012", "text": "Makaistorya kita kay Jehova paagi sa pangamuyo. Pero ang pagpangamuyo sa Dios indi pareho sa pagpakig-istorya naton sa aton abyan. Dapat naton dumdumon nga kon nagapangamuyo kita, nagapakig-istorya kita sa aton Manunuga, ang Labing Mataas sa uniberso. Gani mangamuyo kita nga may tudok nga pagtahod. Para pamatian sang Dios ang aton mga pangamuyo, dapat naton sundon ang pila ka ginapatuman niya. Ari ang tatlo sa sini."}, {"text_idx": "#000013", "text": "Una, ang aton mga pangamuyo dapat kay Jehova nga Dios lamang, indi kay Jesus, sa \u201csantos,\u201d ukon sa imahen. (Exodo 20:4, 5) Maathag ang ginasiling sang Biblia: \u201cSa tanan nga butang paagi sa pangamuyo kag pag-ampo nga may pagpasalamat ipahibalo sa Dios ang inyo mga pangabay.\u201d (Filipos 4:6) Ikaduha, kon nagapangamuyo kita dapat paagi sa ngalan sang Anak sang Dios nga si Jesucristo. Si Jesus mismo nagpaathag: \u201cWala sing makakadto sa Amay kon indi paagi sa akon.\u201d (Juan 14:6) Ikatlo, dapat ang aton mga pangamuyo nahisuno sa kabubut-on sang Dios. Ang Biblia nagasiling: \u201cBisan ano ang pangayuon naton suno sa iya kabubut-on, nagapamati sia sa aton.\u201d *\u20141 Juan 5:14."}, {"text_idx": "#000015", "text": "Siempre, indi magdugay ang pag-abyanay kon isa lang pirme ang nagahambal. Pareho sang mag-abyan nga duha ang nagaistoryahanay, dapat tugutan man naton nga makighambal ang Dios sa aton kag dapat mamati kita sa iya. Nahibaluan mo bala kon paano nagapakighambal ang Dios sa aton?"}, {"text_idx": "#000016", "text": "Sa karon, \u201cnagapakighambal\u201d si Jehova nga Dios sa aton paagi sa iya Pulong, ang Biblia. (2 Timoteo 3:16, 17) Paano naton ini nahibaluan? Sa pag-ilustrar: May nabaton ka nga sulat halin sa imo suod nga abyan. Sang mabasa ini, malipayon mo nga ginsugid sa iban nga, \u201cBag-o lang \u2019ko \u2019kabati sang balita sa amigo ko ba!\u201d Pero wala sia nakighambal sa imo sing personal, kundi paagi lang sa sulat. Sing kaanggid, paagi sa pagbasa sa Biblia, ginatugutan naton si Jehova nga makighambal sa aton. Pero nagsiling si Gina nga ginsambit sa una nga artikulo, \u201cSa pensar ko, kon gusto ko gid nga kabigon ako sang Dios nga abyan niya, dapat usisaon ko ang iya \u2018sulat\u2019 sa aton\u2014ang Biblia.\u201d Nagsiling pa sia, \u201cNangin suod pa gid ako sa Dios kay ginabasa ko ang Biblia adlaw-adlaw.\u201d Ginatugutan mo bala nga makighambal si Jehova sa imo paagi sa pagbasa sang iya Pulong, ang Biblia? Kon himuon mo ini, mangin suod ka pa gid sa iya."}, {"text_idx": "#000017", "text": "^ par. 5 Para sa dugang nga impormasyon kon paano makigsuod sa Dios paagi sa pangamuyo, basaha ang kapitulo 17 sang libro nga Ano Gid ang Ginatudlo sang Biblia? nga ginhimo sang mga Saksi ni Jehova."}, {"text_idx": "#000018", "text": "Ginatuman mo Bala ang Dios?"}, {"text_idx": "#000019", "text": "Importante gid ang pagtuman sa Dios, pero indi lamang amo sina ang kinahanglan para mangin abyan niya."}, {"text_idx": "#000021", "text": "Nagaulikid gid bala ang Dios sa aton mga problema?"}]